**भारत सरकार**

**कृषि मंत्रालय**

**कृषि एवं सहकारिता विभाग**

**राज्‍य सभा**

**तारांकित प्रश्‍न सं. 142\***

**23 मार्च, 2012 को उत्‍तरार्थ**

**विषय: आन्‍ध्र प्रदेश में फसलों की बुआई में कमी**

**142\* श्रीमती गुन्‍डु सुधारानी :**

 क्‍या कृषि मंत्री यह बताने की कृपा करेंगें कि:

(क) क्‍या सरकार को चालू रबी मौसम के दौरान आन्‍ध्र प्रदेश के कुछ उत्‍तरी जिलों में फसलों की बुआई में हुई

 उल्‍लेखनीय कमी की जानकारी है; और

(ख) यदि हां, तो सरकार इस क्षेत्र के किसानों को किस प्रकार से सहायता प्रदान करने की योजना बना रही है ?

**उत्‍तर**

**कृषि मंत्री( श्री शरद पवार)**

**(क) एवं (ख):** विवरण सभा पटल पर रख दिया गया है ।

**आंध्र प्रदेश में फसल की बुवाई में कमी के संबंध में दिनांक 23.3.2012 को उत्‍तरार्थ राज्‍य सभा तारांकित प्रश्‍न सं. 142 के भाग क एवं ख के संबंध में एक विवरण ।**

**(क) एवं (ख):** जी हां, दक्षिण-पश्‍चिम मानसून के दौरान अनियमित वर्षा और हल्‍की मृदा में भूमिगत जल स्‍तर में कमी के साथ-साथ पूर्वोत्‍तर मानसून की वर्षा के न होने से आन्‍ध्र प्रदेश के उत्‍तरी जिलों में रबी 2011-12 मौसम के दौरान सामान्‍य क्षेत्र की बुआई में कमी आई है जिसके कारण धान, दलहन और मूंगफली फसलों के तहत बुआई/क्षेत्र कवरेज में कमी आई है । तथापि आन्‍ध्र प्रदेश सहित देश के कुछ भागों में सूखा अवधि और सूखे जैसी स्‍थिति से देश में खाद्यान्‍नों के समग्र उत्‍पादन पर कोई बड़ा प्रभाव नहीं पड़ा है । द्वितीय अग्रिम अनुमान (अर्थ सांख्‍यिकी निदेशालय) 2011-12 के अनुसार देश में समग्र खाद्यान्‍न उत्‍पादन 250.42 मिलियन टन आंका गया है जो पिछले वर्ष के रिकार्ड उत्‍पादन 244.78 मिलियन टन के मुकाबले 5.64 मिलियन टन अधिक है । आन्‍ध्र- प्रदेश के उत्‍तरी जिलों में रबी मौसम के दौरान बोया गया क्षेत्र और धान, दलहन, मूंगफली एवं अन्‍य फसलों के तहत फसलवार क्षेत्र कवरेज दर्शाने वाली सारणियां क्रमश: **अनुबंध I एवं II** पर दी गई है ।

 आन्‍ध्र प्रदेश के उत्‍तरी जिलों के किसानों को मक्‍का एवं दलहन जैसी वैकल्‍पिक फसलों को बोने की सलाह दी गई थी । सभी मण्‍डलों में 50% राजसहायता पर राज्‍य प्रशासन द्वारा पर्याप्‍त बीज भण्‍डार रखे गये थे । धान के स्‍थान पर मक्‍का फसल को लगाया गया था और इसे कुओं/बोरवेल के माध्‍यम से सिंचित किया गया ।

 ड्रिप, स्‍प्रिंकलर सिंचाई पद्धति के माध्‍यम से जल उपयोग दक्षता और संरक्षण बढ़ाने के लिए बड़े स्‍तर पर प्रचार किया गया । आइसोपाम मक्‍का-तिलहन स्‍कीम के तहत राजसहायता पर जल वाहक पाइपों की आपूर्ति की गई है ।

**अनुबंध I**

**ता.प्र.सं. 142**

आन्‍ध्र प्रदेश के उत्‍तरी जिलों में रबी मौसम के दौरान बोया गया क्षेत्र निम्‍नलिखित है ।

|  |  |  |  |  |  |  |
| --- | --- | --- | --- | --- | --- | --- |
| क्र.सं. | जिला | मौसम सामान्‍य (है.) | रबी 2010-11 के दौरान बोया गया क्षेत्र | रबी 2010-11 के दौरान बोया गया क्षेत्र | सामान्‍य के मुकाबले बोया गया % क्षेत्र | सामान्‍य की तुलना में कमी का प्रतिशत |
| 1 | श्रीकाकुलम | 112130 | 110624 | 88510 | 79 | 21 |
| 2 | विजयनगरम | 72694 | 77623 | 51820 | 71 | 29 |
| 3 | विशाखापटनम | 36827 | 39036 | 30772 | 84 | 16 |
| 4 | कुल | 221651 | 227283 | 171102 | 77 | 23 |
| 5 | आन्‍ध्र प्रदेश | 4044077 | 4215442 | 3568419 | 88 | 12 |

स्रोत: कृषि आयुक्‍त का कार्यालय, आन्‍ध्र प्रदेश

**अनुबंध I I**

**ता.प्र.सं. 142**

आन्‍ध्र प्रदेश के उत्‍तरी जिलों में रबी 2011-12 के दौरान चावल, दलहन, मूंगफली और अन्‍य फसलों के तहत बोया गया क्षेत्र

(क्षेत्र है0)

|  |  |  |  |  |  |  |
| --- | --- | --- | --- | --- | --- | --- |
| क्र.सं. | जिला | चावल | कुल दलहन | मूंगफली | अन्‍य फसल | कुल |
|  |  | पिछले वर्ष | इस वर्ष | पिछले वर्ष | इस वर्ष | पिछले वर्ष | इस वर्ष | पिछले वर्ष | इस वर्ष | पिछले वर्ष | इस वर्ष |
| 1 | श्रीकाकुलम | 7098 | 1812 | 76496 | 68630 | 7806 | 6895 | 19224 | 11173 | 110624 | 88510 |
| 2 | विजयनगरम | 7254 | 428 | 46742 | 35591 | 3132 | 2245 | 20495 | 13556 | 77623 | 51820 |
| 3 | विशाखापटनम | 7262 | 1520 | 15417 | 17728 | 1118 | 758 | 15239 | 10766 | 39036 | 30772 |
|  | आन्‍ध्र प्रदेश | 1829019 | 1131067 | 1141856 | 1235531 | 275554 | 239306 | 9690113 | 962515 | 4215442 | 3568419 |

(आंकडे अनन्‍तिम है)

स्रोत: कृषि आयुक्‍त का कार्यालय, आन्‍ध्र प्रदेश